**

РЕПУБЛИКА СРБИЈА

НАРОДНА СКУПШТИНА

Одбор за спољне послове

06 Број: 06-2/254-15

19. јун 2015. године

Б е о г р а д

# З А П И С Н И К

**СА 33. СЕДНИЦE ОДБОРА ЗА СПОЉНЕ ПОСЛОВЕ НАРОДНЕ СКУПШТИНЕ РЕПУБЛИКЕ СРБИЈЕ, ОДРЖАНЕ 18. ЈУНА 2015. ГОДИНЕ**

 Седница је почела у 11,10 часова.

 Седницом је председавала Александра Ђуровић, председник Одбора.

Седници су присуствовали следећи чланови Одбора: Ирена Алексић, др Александра Томић, проф. др Љубиша Стојмировић, Марија Обрадовић, др Дијана Вукомановић, проф. др Жарко Обрадовић, Невена Стојановић и заменик члана Катарина Шушњар.

 Седници нису присуствовали чланови Одбора: Драган Шормаз, Душица Стојковић, Миланка Карић, Весна Марковић, проф. др Милорад Мијатoвић, проф, др Нинослав Стојадиновић, Борисав Ковачевић, проф. др Драгољуб Мићуновић и Злата Ђерић.

 Председик Одбора А. Ђуровић обавестила је чланове Одбора да се у оквиру тачке дневног реда иницијативе за посете, повлачи из дневног реда подтачка 1.1. Позив за учешће на 4. Националном молитвеном доручку Украјине, у Кијеву, од 2. до 3. јула 2015. године. С тим у вези, обавестила је чланове Одбора да су народни посланици Зоран Бабић и проф. др Владимир Маринковић у писаној форми доставили Одбору за спољне послове обавештење да с обизром на обавезе које као народни посланици имају у наведеном периоду неће бити у могућности да учествују на 4.Националном молитвеном доручку Украјине, у Кијеву, од 2. до 3. јула 2015. године.

 Председник Одбора је предложила у оквиру иницијатива за посетe допуну дневног реда са једном иницијативом:

1.8. Позив за учешће на Трећој међународној Конференцији о Финасирању за Развој, у Адис Абеби, Етиопија , од 11. до 17. јула 2015. године

 Одбор је једногласно *(са 9 гласова ЗА)* усвојио следећи измењени и допуњени дневни ред:

* Усвајање записника са 32. седнице Одбора за спољне послове

**1**.**Иницијативе за посете**

* 1. Иницијатива Одбора за људска и мањинска права и равноправност полова Народне скупштине за одржавањем састанка са Одбором за људска права и верске заједнице Народне скупштине Републике Бугарске, у Парламенту Бугарске у Софији, 18. јуна 2015. године;
	2. Позив за учешће на панел дискусији о европским интеграцијама Србије у организацији групе” Пријатељи Србије у Европском парламенту”, 30. јуна 2015. године у Бриселу, Краљевина Белгија;
	3. Позив за учешће на Оријентационом програму НАТО, који организује Парламентарна скупштина НАТО-а, од 29. јуна до 1. јула 2015. године у Бриселу, Краљевина Белгија;
	4. Позив Одбору Народне скупштине за европске интеграције за учешће на заједничком састанку са Одбором за европске интеграције и регионалну сарадњу скупштине Републике Српске у Бањалуци , од 8. до 10. јула 2015. године;
	5. Позив за учешће Одбора Народне Скупштине за европске интеграције на састанку председавајућих Конференције одбора за европске послове парламената држава чланица ЕУ (KOСAK), у Луксембургу, 12. и 13. јула 2015. године;
	6. Позив Одбору за спољне послове Народне скупштине за учешће на састанку одбора за спољне послове парламената Бугарске, Румуније и Србије, Софија, 7-10. октобар 2015. године;
	7. Позив председнику ПГП са НР Kином проф. др Жарку Обрадовићу за посету делегације НСРС НР Кини у септембру 2015. године;

 1.8. Позив за учешће на Трећој међународној Конференцији о финасирању за развој,

 y Адис Абеби, Етиопија , од 11. до 17. јула 2015. године

1. **Извештаји о реализованим посетама**

2.1 Извештај о учешћу сталне делегације Народне скупштине Републике

 Србије у Парламентарној скупштини Црноморске економске сарадње на

 Четрдесет петом састанку Одбора за правна и политичка питања, у Бакуу,

 Република Азербејџан, од 5. до 6. маја 2015. године;

2.2.Извештај о посети председнице Народне скупштине Републике Србије,

 Маје Гојковић, Држави Кувајт, 5. и 6. маја 2015. године;

2.3.Извештај о посети председника Савета Федерације Федералне скупштине

 Руске Федерације Валентине Матвијенко Републици Србији, од 12. до 13.

 маја 2015. године;

2.4. Извештај о посети делегације Одбора за европске интеграције Народне скупштине Републике Србије, Сабору Републике Хрватске, у Загребу, од 27. до 28. маја 2015. године;

2.5. Извештај са Шестог састанка Одбора за спољне послове парламената Југоисточне Европе, одржаног у Београду, 16. априла 2015. године.

1. **Остали реализовани контакти**

3.1. Забелешка са састанка посланика НС РС са делегацијом Светске јеврејске

 Организације за реституцију- Гидеон Таулор, одржаном 12. маја 2015. године;

3.2. Забелешка о разговору председника Народне скупштине Републике Србије, Маје Гојковић, са Серђом Матарелом, председником Републике Италије, одржаном 25. маја 2015. године;

1. **Посланичке групе пријатељства**

4.1. Промена назива ПГП са арапским земљама залива у ПГП са Катаром.

1. **Разно.**

 Пре преласка на разматрање утврђеног дневног реда, Одбор је усвојио једногласно (*са 9 гласова ЗА*) записник са 33. седнице Одбора.

 **Тачка 1**

* 1. Иницијатива Одбора за људска и мањинска права и равноправност полова Народне скупштине за одржавањем састанка са Одбором за људска права и верске заједнице Народне скупштине Републике Бугарске, у Парламенту Бугарске у Софији, 18. јуна 2015. године.

 Председник Одбора је обавестила чланове Одбора да је Одбор за људска и мањинска права и равноправност полова НСРС иницирао састанак са Одбором за људска права и верске заједнице Народне скупштине Републике Бугарске на тему “Улога парламентарних одбора у остваривању људских права, као и у процесима ЕУ интеграција и усклађивање прописа из области људских права са ЕУ стандардима”. Састанак ће се одржати 18. јуна 2015. године у Парламенту Бугарске у Софији. Испред Одбора састанку ће присуствовати председник Одбора Мехо Омеровић, и чланови Одбора: Владимир Димитров, Љиљана Малушић, Биљана Илић Стошић, ЗлатаЂерић, Аида Ћоровић, Вера Пауновић и Елвира Ковач.

 Мисија ОЕБС-а сноси трошкове организованог превоза на релацији Београд –Софија-Београд, као и трошкове смештаја у Димитровград**у.**

 Одбор је једногласно (са 9 гласова ЗА) прихватио учешће делегације Одбора за људска и мањинска права и равноправност полова НСРС, на заједничком састанку са Одбором за људска права и верске заједнице Народне скупштине Републике Бугарске, у Софији, 18. јуна 2015. године.

 Одбор је прихватио предлог да делегацију Одбора чине: Мехo Омеровић, председник Одбора, Владимир Димитров, Љиљанa Малушић, Биљанa Илић Стошић, Златa Ђерић, Аидa Ћоровић, Верa Пауновић и Елвирa Ковач, чланови Одбора.

* 1. Позив за учешће на панел дискусији о европским интеграцијама Србије у организацији групе” Пријатељи Србије у Европском парламенту”, 30. јуна 2015. године у Бриселу, Краљевина Белгија.

 Председик Одбора обавестила је чланове Одбора да ће се у Брисели 30. јуна 2015. године, одржати панел дискусија о европским интеграцијама Србије, коју организује групa “Пријатељи Србије у Европском парламенту”, којим би се обележила одлука Европског савета о отварању преговора са Србијом. Истовремено ово би био први званични састанак групе пријатеља у новом сазиву Европског парламента и са новим председавајућим румунским послаником Емилијаном Павелом, на чију иницијативу је група пријатеља формирана. На овај догађај позвани су да учествују европски посланици- чланови групе, представници НСРС и Владе Републике Србије. У склопу наведеног догађаја 30. јуна је планирано и отварање изложбе фотографија Драгољуба Замуровића под називом “ Боје Србије”. Председник НСРС Маја Гојковић, имајући у виду значај овог догађаја сматра да народни посланици НСРС треба да узму учешће. С тим у вези дала је предлог да у саставу делегације НСРС буду народни посланици Весна Марковић, др Владимир Орлић и Гордана Чомић. Трошкове пута и смештја сноси Народна скупштина Републике Србије.

 Одбор је једногласно (са 9 гласова ЗА) прихватио учешће делегације НСРС на

панел дискусији о европским интеграцијама Србије у организацији групе” Пријатељи Србије у Европском парламенту”, 30. јуна 2015. године у Бриселу, Краљевина Белгија. Одбор је прихватио предлог да делегацију НСРС чине: Весна Марковић, др Владимир Орлић и Гордана Чомић.

* 1. Позив за учешће на Оријентационом програму НАТО, који организује Парламентарна скупштина НАТО-а, од 29. јуна до 1. јула 2015. године у Бриселу, Краљевина Белгија

 Председник Одбора је обавестила чланове Одбора да је сталној делегацији Народне скупштине Републике Србије при Парламентарној скупштини НАТО-а упућен позив за учешће на Оријентационом програму НАТО, који организује Скупштина НАТО-а, од 29. јуна до 1. јула 2015.године у Бриселу, Краљевина Белгија. Програм има за циљ да пружи детаљан увид у процесе и политике НАТО-а, Врховне команде савезних снага за Европу (SHAPE), као и развијање односа НАТО-а са његовим бројним партнерима. Програм траје три дана и укључује састанке са појединим од највиших цивилних и војних званичника алијансе.Све трошкове путовања сносила би НСРС**.**

 Изнела је предлог да на наведеном Програму учествује само један народни посланик, Тања Томашевић-Дамњановић, заменик члана сталне делегације НСРС при ПС НАТО.

 Одбор је једногласно (са 9 гласова ЗА) прихватио учешће народног посланика Тање Томашевић-Дамњановић, заменика члана сталне делегације НСРС при ПС НАТО, на Оријентационом програму НАТО, који организује Парламентарна скупштина НАТО-а, од 29. јуна до 1. јула 2015. године у Бриселу, Краљевина Белгија.

* 1. Позив Одбору Народне скупштине за европске интеграције за учешће на заједничком састанку са Одбором за европске интеграције и регионалну сарадњу скупштине Републике Српске у Бања Луци , од 8. до 10. јула 2015. године

 Председнк Одбора је упознала чланове Одбора да је Одбор за европске интеграције НСРС примио позивно писмо Одбора за европске интеграције и регионалну сарадњу Народне скупштине Републике Српске за заједнички билатерални састанак два одбора у Бања Луци, на коме би се разговарало о питањима из делокруга рада одбора, с посебним освртом на процес усклађивања законодавства са правном тековином ЕУ, као и о питањима која се тичу политичке и привредне сарадње Републике Српске и Републике Србије. Заједнички састанак би се одржао у периоду од 8. до 10. јула 2015. године. Одбор за европске интеграције на седници одржаној 17. јуна 2015. године донео је одлуку да у делегацији Одбора која ће ићи у посету Одбору за европске послове и регионалну сарадњу Народне скупштине Републике Српске буду: Александар Сенић, председник Одбора и чланови Душица Стојковић, Бранко Ружић и проф др Љубиша Стојмировић.Све трошкове учешћа четворочлане делегације Одбора за европске интеграције НСРС сноси Вестминстерска фондација за демократију.

 Одбор је једногласно (са 9 гласова ЗА) прихватио учешће делегације Одбора за европске интеграције на заједничком састанку са Одбором за европске интеграције и

регионалну сарадњу скупштине Републике Српске у Бања Луци , од 8. до 10. јула 2015. године.

 Одбор је прихватио предлог да делегацију Одбора чине: Александар Сенић, председник Одбора, Душица Стојковић, Бранко Ружић и проф др Љубиша Стојмировић, чланови Одбора.

* 1. Позив за учешће Одбора Народне Скупштине за европске интеграције на састанку председавајућих Конференције одбора за европске послове парламената држава чланица ЕУ (KOСAK), у Луксембургу, 12. и 13. јула 2015. године

 Председнк Одбора је упознала чланове Одбора да је Одбор за европске интеграције НСРС добио п озив за учешће на састанку председавајућих Конференције одбора за европске послове парламената држава чланица ЕУ (КОСАК), који ће се одржати 12. и 13. јула 2015. године у Луксембургу у оквиру парламентарне димензије луксембуршког председавања Савету Европске уније. Према Пословнику о раду Конференције КОСАК, предвиђено је да државе кандидати имају право на два члана делегације на састанцима председавајућих Конференције КОСАК. Одбор за европске интеграције на седници одржаној 17. јуна 2015. године донео је одлуку да у делегацији Одбора буду Алекдандар Сенић, председник Одбора и Весна Марковић, члан Одбора.

Све трошкове путовања сноси НСРС.

 Одбор је једногласно (са 9 гласова ЗА) прихватио учешће делегације Одбора за европске интеграције на састанку председавајућих Конференције одбора за европске послове парламената држава чланица ЕУ (KOСAK), у Луксембургу, 12. и 13. јула 2015. године. Одбор је прихватио предлог да делегацију Одбора чине: Александар Сенић, председник Одбора и Весна Марковић, члан Одбора.

* 1. Позив Одбору за спољне послове Народне скупштине за учешће на састанку одбора за спољне послове парламената Бугарске, Румуније и Србије, Софија, 7- 10. октобар 2015. године;

 Председник Одбора је упознала чланове Одбора да је председница Одбора за спољне послове Парламента Бугарске упутила позив да делегација Одбора за спољне послове НСРС посети Софију. Такође, предложено је да се током те посете одржи трилатерални састанак одбора за спољне послове парламената Бугарске, Румуније и Србије. Предложени термин састанка је 7-10. октобра 2015. године. С тим у вези обвестила је чланове Одбора да ће обавити разговор са председницом Одбора за спољне послове Парламента Бугарске, госпођом Грозданов. Том приликом ће је обавестити да Одбор за спољне послове прихвата позив, али да нашој страни предложени термин није одговарајући. Обавестила је Одбор да ће након утврђивања тачног термина састанка бити одређен састав наше делегације.

 Одбор је једногласно (са 9 гласова ЗА) прихватио позив председнице Одбора за

спољне послове Парламента Бугарске, за посету Одбора за спољне послове Народне скупштине и учешће на састанку одбора за спољне послове парламената Бугарске, Румуније и Србије у Софији.

 Одбор је прихватио предлог да се након утврђивања термина одржавања састанка, утврди и састав делегације Одбора за спољне послове.

* 1. Позив председнику ПГП са НР Kином проф. др Жарку Обрадовићу за посету делегације НСРС НР Кини у септембру 2015. године

 Председник Одбора је обавестила Одбор да је Међународно одељење Централног комитета Комунистичке партије Народне Републике Кине упутило позив да делегација од 10 до 15 чланова Посланичке групе пријатељства са НР Кином у Народној скупштини, борави у десетодневној студијској посети НР Кини. Посета би се реализовала у првој половини септембра 2015. године, а у циљу јачања законодавних институција Народне Републике Кине и Републике Србије. Кинеска страна би сносила трошкове међународног путовања, смештаја, хране и превоза током боравка у Кини.

Тачан термин посете и број чланова делегације били би накнадно договорени.

 Члан Одбора и председник групе пријатељства са Кином, проф. др Жарко Обрадовић, обавестио је чланове Одбора да је у вези ове посте, обавио прелиминарни разговор са амбасадаром Кине у Р. Србији и да је амбасадор Народне Републике Кине, истакао да би предложени број чланова наше делегације могао да буде и већи, као и да ће кинеска старана упутити појединачне позиве члановима делегације водећи рачуна о саставу. Проф. др Жарко Обрадовић, је истакао да би било добро да у пратњи наше делегације буде и службеник НСРС.

Одбор је једногласно (са 9 гласова ЗА) прихватио позив Међународног одељења

Централног комитета Комунистичке партије Народне Републике Кине да делегација од 10 до 15 чланова Посланичке групе пријатељства са НР Кином у Народној скупштини, борави у десетодневној студијској посети НР Кини. Одбор је прихватио предлог да тачан термин посете и број чланова делегације буду накнадно договорени.

 1.8. Позив за учешће на Трећој међународној Конференцији о финасирању за развој,y Адис Абеби, Етиопија , од 11. до 17. јула 2015. године

 Председник Одбора је упознала чланове Одбора да је Европски Парламентарни Форум о популацији и развоју (EPF), упутио позив народном посланику Злати Ђерић, да као члан делегације овог тела учествује на Трећој међународној конференцији о финасирању за развој као и да учествује у студијском обиласку чија је главна тема планирање породице, у Етиопији од 11. до 17. јула 2015. године. Трећа међународна конференција о финасирању за развој, окупиће политичке представнике на највишем нивоу, укључујући шефове држава и влада, министре финансија, спољних послова и развојне сарадње, као и све релевантне заинтересоване институције. Трошкове пута и боравка у Адис Абеби сноси Европски Парламентарни Форум о популацији и развоју.

Одбор је једногласно (са 9 гласова ЗА) прихватио учешће народног посланика Злате Ђерић, на Трећој међународној Конференцији о финасирању за развој, у Адис Абеби, Етиопија , од 11. до 17. јула 2015. године.

 **Тачка 2**.

 Одбор је једногласно (са 9 гласова ЗА) усвојио наведене извештаје.

 **Тачка 3.**

 Одбор је констатовао забелешке о осталим реализованим контактима.

 **Тачка 4.**

4.1. Промена назива ПГП са арапским земљама залива у ПГП са Катаром

Председник Одбора је навела да је конституисана ПГП са арапским земљама залива која је обухватала Катар, Кувајт, Уједињене Арапске Емирате и Саудијску Арабију. Постепено, у складу са израженим интересом народних посланика формиране су појединачне ПГП са Кувајтом, са УЕА и са Саудијском Арабијом. Такође, подсетила је да је на једној од прошлих седница Одбора, Одбор одбио иницијативу за формирање посебне ПГП са Катаром. Међутим, обавестила је да сада имамо ситуацију да је преседан направљен већ три пута и да су од 4 земље које обухвата ПГП са арапским земљама залива формиране појединачне ПГП са три земље, а да једино није формирана са Катаром. С тим у вези, предложила је да ПГП са арапским земљама залива постане ПГП са Катаром, без промена у саставу и функцији председника.

 Одбор је једногласно (са 9 гласова ЗА) прихватио предлог да ПГП са арапским земљама залива постане ПГП са Катаром, без промене у саставу и функцији председника.

 **Тачка 5.**

У оквиру ове тачке дневног реда није било дискусије.

Седница је завршена у 11,35 часова.

Саставни део овог записника чини тонски снимак са седнице Одбора.

 за СЕКРЕТАРА ОДБОРА ПРЕДСЕДНИК ОДБОРА

 Милена Милошевић-Жиковић Александра Ђуровић